Xijan kuu xa n‑xiaʼan Pilato Jesús nuu dutu ka taxnuni nuu ñayiu Israel,
xa katakaa koio soldado romano Jesús.
Ndido mee‑ia curuxi‑ia,
juaʼan‑ia nuu nani Yɨkɨ Dɨkɨ Ndɨyɨ.
Ñayiu ka jaʼan tnuʼu hebreu danani ijan Gólgota.
Ijan n‑ka xatakaa‑s‑ia nuu curuxi.
N‑ka xatakaa‑s uu ka seyɨɨ xiʼin‑ia tuku.
Ɨɨn‑s n‑takaa curuxi lado kuaʼa‑ia,
te ɨnka‑s n‑takaa curuxi lado datni‑ia.
Meʼñu uu se ijan n‑ka xatakaa‑s Jesús.
N‑taʼu tniu Pilato xa kadavaʼa ɨɨn seyɨɨ letreru xa tenee‑s dɨkɨ curuxi.
Jaʼan letreru jan:
“Jesús,
se ñuu Nazaret,
se kunxaʼnu ka nuu ñayiu Israel.”
Xijan kuu xa n‑ka kaʼu kueʼe ñayiu Israel letra jan,
chi yatni yuñuu Jerusalén kuu nuu n‑ka xatakaa‑s Jesús.
Tnuʼu hebreu,
xiʼin tnuʼu latín,
xiʼin tnuʼu griegu,
n‑kidavaʼa‑s letreru jan.
Xijan kuu xa dutu ka taxnuni nuu ñayiu Israel,
n‑ka jaʼan‑s nuu Pilato:
—¡Maxku kadavaʼa‑n:
“Se kunxaʼnu ka nuu ñayiu Israel”!
Kadavaʼa‑n:
“Se yaʼa n‑jaʼan xa kuu‑s se kunxaʼnu ka nuu ñayiu Israel.”
N‑jaʼan Pilato:
—Xá n‑chidotnuni‑s tnuʼu n‑jaʼan‑r,
te duʼa kendoo.
Na n‑ka xatakaa soldado Jesús,
n‑ka tnɨɨ‑s daʼma‑ia,
te n‑ka dakexio nuu tnaʼa‑s.
Koon soldado,
te koon nuu yuku daʼma‑ia.
Daʼma dijun‑ia du.
Ko daʼma jan n‑xio nɨɨ,
ñatu n‑xo ndɨku.
N‑ka jaʼan soldado ɨɨn‑s nuu ɨnka‑s:
—Maxku ndata‑ro daʼma dijun de.
Na tava‑ro suerte,
nuu ndeda‑ro na niʼi daʼma de.
Te duʼa n‑xetnaʼa tnuʼu Ianyuux n‑ka chidotnuni seyɨɨ xá n‑kuu kueʼe kuia.
Jaʼan tnuʼu Ianyuux:
“N‑ka dakexio nuu tnaʼa‑s daʼma‑r,
te n‑ka tava‑s suerte xaxeʼe daʼma‑r.”
Te duʼa n‑ka kida soldado romano,
hora n‑ka xatakaa‑s Jesús.
Te yatni xeʼe curuxi Jesús,
n‑xo nujuiin dɨʼɨ‑ia xiʼin kuʼu‑ña.
María,
ñadɨʼɨ Cleofas,
xiʼin María Magdalena tuku.
Na n‑xini Jesús xa ijan nujuiin dɨʼɨ‑ɨa xiʼin se dakuaʼa‑ia,
se xemani‑ia,
n‑jaʼan‑ia nuu dɨʼɨ‑ia:
—Ñadɨʼɨ,
kada‑n kuenda xa daʼya yɨɨ‑n kuu‑s.
Dada n‑jaʼan‑ia nuu se dakuaʼa‑ia:
—Kada kuenda xa dɨʼɨ‑n kuu mee‑ña.
Te kɨu ijan ni,
se ijan,
se dakuaʼa‑ia,
n‑xeka‑s‑ña veʼe‑s.
Te na n‑yaʼa ntdaa xaʼa,
te naʼa Jesús xa xá n‑daxinokava‑ia tniu n‑xiaʼan Ianyuux.
Xa na jɨn tnaʼa tnuʼu Ianyuux n‑ka chidotnuni seyɨɨ xá n‑kuu kueʼe kuia,
n‑jaʼan Jesús:
—Yichi‑r ndute.
Ijan nukoo ɨɨn tndoʼo chitu ndute vinagri.
N‑ka dandoyo soldado ɨɨn daʼma vita xiʼin vinagri.
N‑dukundee‑s daʼma jan dɨkɨ ɨɨn vara yutnu nani hisopo,
te n‑ka tenee‑s daʼma jan yuʼu‑ia.
Na n‑tɨʼu Jesús vinagri jan,
n‑jaʼan‑ia:
—¡Xá n‑daxinokava‑r tniu‑r!
N‑nune dɨkɨ‑ia,
te n‑xiʼí‑ia.
Kɨu ijan kuu kɨu ka kida tuʼa ñayiu Israel,
xa kax koio‑i ndeyu viko Paxcua.
Kɨu kaxi‑i ndeyu jan,
kuu kɨu ndetatu ñayiu Israel.
Yo kaʼnu kɨu kuu.
Se Israel,
ñayo‑s n‑ka juini xa kuitakaa ka ndɨyɨ nuu curuxi kɨu ijan.
Xijan kuu xa n‑ka xijan‑s nuu Pilato,
xa kaʼnu koio soldado yɨkɨ dichi Jesús,
xiʼin yɨkɨ dichi uu ka se n‑ka xatakaa‑s,
xa nuneʼe koio‑s ndɨyɨ,
te kaneʼe‑s‑yɨ jɨʼɨn.
Xijan kuu xa n‑ka xee soldado nuu xtuu curuxi.
N‑ka xaʼnu‑s yɨkɨ dichi se n‑ka xatakaa‑s kiʼna nuu hora n‑ka xatakaa‑s Jesús.
Dada n‑ka xaʼnu‑s yɨkɨ dichi ɨnka se n‑ka xatakaa‑s.
Ko na n‑ka xee‑s nuu n‑takaa Jesús,
n‑ka xini‑s xa xá n‑xiʼí‑ia,
te ñayo‑s n‑ka xaʼnu yɨkɨ dichi‑ia.
Ko ɨɨn soldado,
n‑tuu‑s yutnu io punda deen yɨkɨ naʼa Jesús,
te n‑xatu nɨñɨ‑ia xiʼin ndute.
Se n‑xini xaʼa,
jaʼan ndaa‑s xa duʼa n‑kuu.
Xandaa jaʼan‑s,
te naʼa‑s xa jaʼan‑s xandaa.
Jaʼan‑s xa jandixa koio mee‑n tuku.
Te n‑yaʼa xaʼa,
xa n‑xetnaʼa tnuʼu Ianyuux n‑ka chidotnuni seyɨɨ xá n‑kuu kueʼe kuia.
N‑ka chidotnuni‑s:
“Ni ɨɨn yɨkɨ‑ia ma kaʼnu koio‑s.”
Dɨuni n‑ka chidotnuni‑s:
“Kundeʼa koio ñayiu se n‑ka datnukueʼe‑i.”